Reutersille puhuneet qatarilaiset pitävät vaatimuksia järjettöminä.

Neljä Qataria boikotoivaa arabimaata on lähettänyt sille 13 kohdan vaatimuslistan, jonka täyttämällä Qatar voi lopettaa sille asetetut pakotteet ja päästä eristyksestä.

Vaatimuksiin kuuluu Qatarin valtion omistaman televisiokanavan Al Jazeeran sulkeminen, suhteiden viilentäminen Iraniin ja turkkilaisen sotilastukikohdan sulkeminen.

Lisäksi vaatimuksiin kuuluu kaikkien siteiden katkaisu Muslimiveljeskuntaan ja muihin ”terroristijärjestöihin”.

Maat vaativat myös, että Qatar lopettaa niiden sisäisiin ja ulkoisiin asioihin sekaantumisen. Lisäksi pitäisi lopettaa käytäntö antaa näiden maiden kansalaisille Qatarin kansalaisuus.

Viime vuosien ”vahingoista” Qataria vaaditaan maksamaan korvauksia.

Vaatimuksien pyrkimyksenä näyttää olevan saada Qatar ”ruotuun”. Qatarilla on ollut ainakin parikymmentä vuotta kokoaan paljon suurempi rooli Persianlahdella. Erityisesti lämpimät suhteet Iraniin ovat ärsyttäneet Saudi-Arabiaa ja muita pitkään.

Uutistoimisto Reuters puhui perjantaina useille qatarilaiselle, ja he kaikki sanoivat vaatimusten olevan järjettömiä.

”Kuvittele toinen maa vaatimassa CNN:n sulkemista”, sanoi 40-vuotias Haseeb Mansour Reutersille.

Myös Al Jazeera kommentoi sulkemisvaatimusta myöhemmin perjantaina. Kanavan mukaan neljän arabimaan vaatimukset ”eivät ole muuta kuin yritys hiljentää ilmaisunvapaus alueella”, Reuters kertoo.

Al Jazeera Englishin vt. toimitusjohtaja Giles Trendle puolestaan sanoi, että kanava on tyrmistynyt sulkemisvaatimuksesta.

”Tietysti siitä on ollut puhetta aiemmin, mutta on silti suuri šokki ja yllätys nähdä se kirjoitettuna. Se on yhtä absurdia kuin että Saksa vaatisi Britanniaa sulkemaan BBC:n”, Trendle sanoi Al Jazeeralla.

Myös Toimittajat ilman rajoja -järjestö tuomitsi vaatimuksen sulkea Al Jazeera perjantaina.

Saudi-Arabia, Egypti, Yhdistyneet arabiemiirikunnat ja Bahrain vaativat, että Qatar tottelee vaatimuksia kymmenen päivän sisällä. Muuten ne mitätöityvät. Oletettavasti mahdolliset uudet vaatimukset olisivat näitäkin jyrkempiä.

Samat maat katkaisivat taloudelliset, diplomaattiset ja matkustussuhteet Qatariin kesäkuun 5. päivä. Ne syyttävät Qataria terrorismin rahoittamisesta, alueellisen vakauden horjuttamisesta ja liian ystävällisistä suhteista Iraniin. Qatar on kiistänyt kaikki syytökset.

Vaatimuslistan Qatarille toimitti Kuwait, joka yrittää sovitella Persianlahden maiden vakavinta kriisiä vuosikausiin.

Arabiankielisen listan on saanut haltuunsa ainakin uutistoimisto AP. Lisäksi se kiertää qatarilaisilla uutiskanavilla. Reutersille listan yksityiskohdista kertoi yksi neljän arabimaan viranomaisista.

Qatarin viranomaiset eivät ole ainakaan vielä antaneet vaatimuksista lausuntoja. Maanantaina Qatarin ulkoministeri Mohammed bin Abdulrahman al-Thani sanoi Reutersin mukaan, että Qatar ei neuvottele neljän arabimaan kanssa ennen kuin pakotteet on poistettu.

Turkin puolustusministeri Fikri Işık puolestaan sanoi perjantaina, ettei maa aio totella vaatimusta lopettaa turkkilaisen sotilastukikohdan toiminta Qatarissa.

Hänen mukaansa vaatimus on puuttumista Qatarin ja Turkin kahdenvälisiin suhteisiin, eikä se käy, Reuters kertoo. Işık sanoi, että Turkki saattaa päinvastoin lisätä sotilaallista läsnäoloa Qatarissa.

Turkki on tukenut Qataria kriisin aikana. Se lähetti ruoka-apulaivan ja joukon sotilaita maahan torstaina. Samalla Turkin presidentti Recep Tayyip Erdoğan puhui Saudi-Arabian johtajien kanssa ja kehotti heitä lieventämään alueen jännitteitä.

Saudi-Arabian toiminta Qatarin suhteen on ollut kesäkuussa poikkeuksellisen julkista. Konfliktinratkaisujärjestö Crisis Management Initiativen (CMI) tutkija Mikko Patokallio sanoi kesäkuun alussa HS:n haastattelussa, että Saudi-Arabia on perinteisti välttänyt julkisuusdiplomatiaa. Qatar sen sijaan on harrastanut nimenomaan sitä.